**ELŐTERJESZTÉS**

**Tiszavasvári Város Önkormányzata Képviselő-testületének**

**2022. december 15-én tartandó rendes ülésére**

Az előterjesztés tárgya: A **fizioterápiás feladatellátás működése érdekében szükséges döntés meghozatala**

Melléklet:

A napirend előterjesztője: Szőke Zoltán polgármester

Az előterjesztést készítette: Gazdagné dr. Tóth Marianna osztályvezető

Az előterjesztés ügyiratszáma: TPH/1830/2022.

Az előterjesztést véleményező bizottságok a hatáskör megjelölésével:

|  |  |
| --- | --- |
| **Bizottság** | **Hatáskör** |
| Pénzügyi és Ügyrendi Bizottság | Szmsz 4. melléklet 1.30. pontja |
| Szociális és Humán Bizottság | Szmsz 5. melléklet 1.9. pontja |

Egyéb megjegyzés:

…………………………………………………………………………………………………………………………………………………………………………

Tiszavasvári, 2022. december 7.

**Gazdagné dr. Tóth Marianna**

**témafelelős**

**TISZAVASVÁRI VÁROS POLGÁRMESTERÉTŐL**

4440 Tiszavasvári, Városháza tér 4.

Tel: 42/520-500. Fax: 42/275-000. E-mail: tvonkph@tiszavasvari.hu

Témafelelős: Gazdagné dr. Tóth Marianna

**ELŐTERJESZTÉS**

**A Képviselő-testülethez**

**Fizioterápiás feladatellátás működésével kapcsolatos döntés meghozataláról**

**Tisztelt Képviselő-testület!**

A képviselő-testületet a novemberi ülésre készített előterjesztésemben tájékoztattam a fizioterápia feladatellátás jelenlegi helyzetéről. Azóta újabb információk nem állnak rendelkezésünkre. A tények tehát változatlanok, az idő nagyon rövid, főleg úgy, hogy egy működési engedélyezési eljárást kell lefolytatni a fizioterápia 2023. február 1-jei beindításához.

**A fizioterápia óraszámainak megtartása érdekében javaslatom az alábbi:**

Az idő rövidsége miatt nincs lehetőség közbeszerzési eljárás lefolytatására. A közbeszerzésekről szóló 2015. évi CXLIII. tv. 9.§ (1) bekezdés h) pontja rögzíti azt az esetet, mikor nem kell alkalmazni a közbeszerzési törvény előírásait. Ez az ún. in-house beszerzés esete, amikor a szerződés olyan jogi személlyel jön létre, amely felett az ajánlatkérő saját szervezeti egységei felettihez hasonló kontrollt gyakorol, azaz döntő befolyással rendelkezik stratégiai céljai meghatározásában és a működésével kapcsolatos jelentős döntéseinek meghozatalában, valamint amelyben közvetlen magántőke-részesedés nincsen, továbbá, amely éves nettó árbevételének több mint 80%-a a kontrollt gyakorló ajánlatkérővel vagy az ajánlatkérő által e pont szerint kontrollált más jogi személlyel kötött vagy kötendő szerződése teljesítéséből származik.

**Élve a jogszabály adta lehetőséggel, javaslom, hogy a fizioterápiás feladatellátást a 100%-os önkormányzati tulajdonban álló – az in-house beszerzés feltételeinek maradéktalanul megfelelő - Tiva-Szolg. Nonprofit Kft. lássa el**.

A Tiva-Szolg. Nonprofit Kft. a feladatot el tudja látni, hiszen a korábban kiírt közbeszerzési eljárásra is benyújtotta ajánlatát.

A feladatellátás helye a Vasvári Pál u. 6 szám alatti ingatlan azon helyiségei, melyet nem a Rojkó-Med Kft. használ a röntgen szakrendelésre. Ezen ingatlanrészek már a képviselő-testület szeptemberi döntése alapján visszavételre kerültek a Rojkó-Med Kft.-től

A Tiva-Szolg Nonprofit Kft. telephelyei között a Tiszavasvári, Vasvári Pál u. 6. szám alatti telephely már szerepel, a társaság közhasznú fő tevékenysége között megtalálható az „Egyéb humán-egészségügyi ellátás”, mely szakágazatba a fizioterápiás tevékenység is beletartozik, emiatt a Kft. alapító okiratának módosítása nem szükséges.

**A feladatellátás tárgyi feltételei:**

2022. első negyedévében került sor előzetes egyeztetésre az engedélyező szervvel a feladatellátás helyszíne tekintetében és a Vasvári Pál u. 6. szám alatti épületben lévő rendelők megfelelőek a fizikoterápiára előírt feltételeknek (12 m2 nagyságú egyéni kezelő, 20m2 nagyságú tornaterem kialakítása). Természetesen szükséges minimális átalakítás: pl.: két rendelő egybenyitása, a tornaterem padlózatát csúszásmentes, vízálló és fertőtleníthető burkolattal kell ellátni, tisztasági festés, csővezetékek eltakarása gipszkartonnal.

Ezen munkálatok elvégzésére a Tiva-Szolg Nonprofit Kft. rendelkezik fedezettel, illetve azok egy részét maga el tudja végezni.

A képviselő-testület áprilisban döntött a TOP\_Plusz-3.3.2-21 kódszámú „Helyi egészségügyi és szociális infrastruktúra fejlesztése” című pályázat benyújtásáról. Ezen pályázat keretében többek között eszközök beszerzésére is pályáztunk. **A pályázat elbírálásig célszerű várni az eszközbeszerzéssel, valamint nem kiforrott még a nem szakorvosi óraszámok állam által történő átvétele, emiatt a feladatellátáshoz szükséges nagy értékű eszközöket bérleti konstrukció keretében javaslom biztosítani.**

**A feladatellátás személyi feltételei:**

Az egészségügyi szolgálati jogviszonyról szóló 2020. évi C. törvény végrehajtásáról szóló 528/2020. (XI.28.) Korm.rendelet 18.§-a alapján: a **teljes napi munkaidőből 6 órát kell a munkavégzés helyén töltenie** a **gyógytornásznak,** gyógymasszőrnek, ha kizárólag munkakörének megfelelő feladatot végez. A teljes napi munkaidőből fennmaradó időt a munkáltató által meghatározott helyen a szakmai kompetenciáinak bővítésével, adminisztrációs feladatok ellátásával tölti az egészségügyi szolgálati jogviszonyban álló személy.

A munkahelyen töltendő napi 6 órát a heti 30 óra gyógytorna, illetve a heti 25 óra fizikoterápia óraszámra vetítve 1 fő okleveles gyógytornász/gyógytornász-fizioterapeuta és 1 fő fizikoterápiás asszisztens alkalmazásával tudja biztosítani a Tiva-Szolg. Nonprofit Kft.

Ahhoz hogy maga a folyamat elindulhasson, a képviselő-testületnek döntést kell hozni abban a kérdésben, hogy saját céggel kívánja ellátni a jövőben a fizikoterápiás feladatokat. A Fizioterápiás feladatok ellátása tárgyban lefolytatott közbeszerzési eljárásban a Tiva-Szolg. Nonprofit Kft., **nettó vállalási ára a NEAK finanszírozáson felül 600.000,-Ft/hó összeg volt, javaslom ezen összeggel megkötni a Tiva-Szolg Kft.- vel a feladatellátási szerződést**.

Ahogyan fentebb már jeleztem még nincs információnk arról, hogy a nem szakorvosi óraszámokat is átveszi-e az állam az önkormányzatoktól 2023. év közepétől, emiatt szükséges mindent megtenni annak érdekében, hogy ne veszítsük el az óraszámokat, ha azok központilag mégsem kerülnek átvételre. Ugyanakkor ez a bizonytalanság, valamint a jelenlegi költségvetési helyzetünk indokolja azt is, hogy egy rövidebb időtartamú, határozott idejű - **2023. február 1.-2023. december 31. napja közötti - feladatellátási szerződés megkötését javaslom**. **Amennyiben a Tiva-Szolg Nonprofit Kft. működési engedélyének megszerzését követően a jövő évi költségvetési helyzet szükségessé teszi, ismét szüneteltetni kell az ellátást**.

Fentiekben foglaltakra figyelemmel kérem a Testülettől a határozat-tervezet elfogadását.

Tiszavasvári, 2022. december 7.

**Szőke Zoltán**

**polgármester**

**határozat-tervezet**

**TISZAVASVÁRI VÁROS ÖNKORMÁNYZATA**

**KÉPVISELŐ-TESTÜLETÉNEK**

**…/2022. (XII.15.) Kt. számú**

**Határozata**

**(mely egyben a Tiszavasvári Településszolgáltatási és Vagyonkezelő Nonprofit Korlátolt Felelősségű Társaság .../2022. (XII.15.) számú alapítói határozatnak minősül)**

**A fizikoterápiás feladatellátás működésével kapcsolatos döntés meghozataláról**

Tiszavasvári Város Önkormányzata Képviselő-testülete a fizikoterápiás feladatellátás működésével kapcsolatos döntés meghozataláról szóló előterjesztést megtárgyalta és aPolgári Törvénykönyvről szóló 2013. évi V. törvény 3:109.§-a alapján az alábbi határozatot hozza:

1.**Dönt arról, hogy** a Tiszavasvári járóbeteg nem szakorvosi fizioterápia szakellátással kapcsolatos közszolgáltatási kötelezettséget (5711 szakmakódú **gyógytorna** nem szakorvosi feladat ellátása **heti 30 órában** és 5722 szakmakódú **fizioterápia (**asszisztensi tevékenységként) nem szakorvosi feladat ellátása) **heti 25 órában** **2023. február 1. napjától** - legkésőbb azonban a végleges működési engedély megszerzésétől és a NEAK finanszírozási szerződés megkötésétől – **2023. december 31.** napjáig terjedő időtartamra vonatkozóan a **Tiva-Szolg Nonprofit Kft.-n** (székhelye: 4440 Tiszavasvári, Báthori u. 6., képviseli: dr. Groncsák Andrea ügyvezető) keresztül látja el.

2. **Dönt arról,** hogy a feladatellátás helyszíne a 1679/2/A/1 hrsz-ú, a 4440 Tiszavasvári, **Vasvári Pál u. 6. szám alatti** önkormányzati tulajdonban álló ingatlanrész azon részei, mely nem a Rojkó-Med Kft. által ellátott járóbeteg szakellátás röntgen szakma ellátásához szükségesek. **Dönt arról,** hogy a **feladatellátáshoz szükséges ingatlant térítésmentesen biztosítja a Tiva-Szolg Nonprofit Kft. részére**. A Tiva-Szolg Nonprofit Kft.-t az ingatlan használatával felmerülő **közüzemi költségek megfizetése terheli. Felhatalmazza a polgármestert az ingatlanra vonatkozóan a használati szerződés megkötésére.**

**3. Dönt arról, hogy a feladatellátást szolgáló tárgyi eszközök beszerzése bérleti szerződés keretében valósuljon meg.**

**Határidő:** 1.-3. pontok esetébenazonnal **Felelős:** Szőke Zoltán polgármester

4. **Utasítja** a Tiva-Szolg Nonprofit Kft ügyvezetőjét a feladatellátás helyszínéül szolgáló 1679/2/A/1 hrsz-ú, Tiszavasvári, Vasvári Pál u. 6. szám alatti ingatlanon a fizikoterápiás feladatok ellátásához szükséges munkálatok elvégzésének megszervezésére, a jogszabályban meghatározott tárgyi eszközök beszerzésére/bérlésére, valamint személyi feltételek biztosítására.

**Határidő:** azonnal, illetve folyamatosan **Felelős**: Tiva-Szolg Kft. ügyvezetője

5. **Utasítja a Tiva-Szolg Nonprofit Kft ügyvezetőjét**, hogy az összesen heti 55 óra nem szakorvosi óraszámú gyógytorna és fizioterápia szakma vonatkozásában a működési engedély Tiva-Szolg. Nonprofit Kft. által **2023. február 1. napjáig** történő megszerzése érdekében a **működési engedély iránti kérelmet nyújtsa be az illetékes hatósághoz és kezdeményezze a finanszírozási szerződés megkötését a Nemzeti Egészségbiztosítási Alapkezelővel**.

**Határidő**: esedékességkor **Felelős**: Tiva-Szolg Kft. ügyvezetője

6. **Elfogadja a fizioterápiás feladatok ellátásra** vonatkozó **feladatellátási szerződést** jelen határozat 1. mellékletét képező tartalommal. Felhatalmazza a polgármestert a szerződés aláírására.

**Határidő**: azonnal **Felelős**: Szőke Zoltán polgármester

7. **Felkéri a jegyzőt**, hogy tegyen javaslatot a 2023. évi költségvetésben a fizioterápiás feladatok ellátásának költségeire vonatkozóan.

**Határidő:** 2023. február 15. **Felelős:** dr. Kórik Zsuzsanna jegyző

8. Felkéri a polgármestert, hogy a **Tiszavasvári Településszolgáltatási és Vagyonkezelő Nonprofit Korlátolt Felelősségű Társaság ügyvezetőjét** jelen határozatról tájékoztassa. A 2013. évi V. tv. (Ptk.) 3:109 § (4) bek. alapján az egyszemélyes társaság legfőbb szerv hatáskörébe tartozó kérdésekben az alapító döntése az ügyvezetéssel való közléssel válik hatályossá.

**Határidő**: azonnal **Felelős**: Szőke Zoltán polgármester

…/2022. (XII.15.) Kt. határozat 1. melléklete

**Feladatellátási szerződés**

**EGÉSZSÉGÜGYI JÁRÓBETEG SZAKELLÁTÁSI – fizioterápiás nem szakorvosi FELADATOKRA**

**(tervezet)**

amely létrejött egyrészről

**Tiszavasvári Város Önkormányzata**

Székhelye: 4440 Tiszavasvári, Városháza tér 4.

Képviselője: Szőke Zoltán

Adószám: 15732468-2-15

Telefon: 42/520-500

Telefax: 42/275-000

E-mail: tvonkph@tiszavasvari.hu

a továbbiakban, mint feladat átadó (továbbiakban: Átadó)

Név.

Székhelye:

Képviselője:

Cégjegyzék szám:

Adószám:

E-mail:

egészségügyi szolgáltató, **mint feladat átvevő** (továbbiakban: Átvevő) - továbbiakban együttesen Felek - között alulírott helyen és időben, az alábbi feltételek mellett:

**1.A szerződés tárgya**

**1.1.Felek megállapodnak abban**, **hogy Átadó átadja, Átvevő** **átveszi a Tiszavasvári járóbeteg nem szakorvosi fizioterápia szakellátással kapcsolatos közszolgáltatási kötelezettséget,** -e pontban felsorolt feladatellátáshoz tartozó kapacitással (a járóbeteg nem szakorvosi szakellátáshoz szükséges végleges működési engedély megszerzése és a megkötött finanszírozási szerződés birtokában**)** az alábbi nem szakorvosi feladatellátások tekintetében:

**5711 szakmakódú gyógytorna nem szakorvosi feladat ellátása heti 30 órában és  
5722 szakmakódú fizioterápia (asszisztensi tevékenységként) nem szakorvosi feladat ellátása heti 25 órában**

1.2.Ennek megfelelően a jelen pontban megjelölt járóbeteg szakellátási kapacitások vonatkozásában az egészségügyi közszolgáltatásért felelős jelen szerződés aláírásától - de legkorábban feladatellátáshoz szükséges végleges működési engedély megszerzésétől a megkötött finanszírozási szerződés birtokában - visszavonhatatlanul Átvevő lesz.

**2. Feladatellátási díj, fizetési feltételek:**

2.1 Szerződő felek a Nemzeti Egészségbiztosítási Alapkezelő **(a továbbiakban: NEAK) finanszírozáson felüli díj havi összegét 600.000,-Ft, azaz hatszázezer forintban állapítják meg. A tevékenység ÁFA mentes körbe tartozik.**

Átvevő a szerződéses feladatok ellátását az egészségügyi szolgáltatások Egészségbiztosítási Alapból történő finanszírozásának részletes szabályairól szóló 43/1999. (III.3.) Korm. rendeletben (továbbiakban Kormányrendelet) meghatározott **NEAK finanszírozásért, és a NEAK finanszírozás felett** – **jelen szerződés 2.1. pontjában foglalt - kiegészítő összegért vállalja.**

A Kormányrendelet 27/A. § (1) bekezdés h) pontja értelmében **az Átadó - a finanszírozási szerződésében lekötött - az átadott feladathoz tartozó teljesítmény volument átadja az Átvevő részére.**

Az ellátás finanszírozásának elsődleges forrása a NEAK által biztosított díjazás. Megbízott – a jelen szerződés alapján - közvetlenül maga köt az ellátás finanszírozására szerződést a NEAK-kal. A finanszírozási szerződés alapján a **NEAK** a szolgáltató (Átvevő) részére a **Kormányrendelet szerinti díjat havonta, az államháztartás működési rendjéről szóló kormányrendeletben (a továbbiakban: Ámr.) meghatározottak szerint utalványozza.** Átadó jelen szerződés aláírásával **hozzájárul ahhoz, hogy Átvevő a finanszírozási szerződést közvetlenül a NEAK-kal kösse meg**. Átadó a jelen feladatellátási szerződés hatálya alatti időszakra nézve hozzájárul ahhoz, hogy a **NEAK finanszírozási összeg közvetlenül az Átvevő bankszámláján kerüljön jóváírásra.**

2.2. A NEAK finanszírozáson felüli részt **Átvevő havonta utólag minden hónap 5. napjáig számlázza az Átadónak 30 napos fizetési határidővel,** aki a NEAK finanszírozást meghaladó összegről **kiállított számlát annak kézhezvétele után, havonta – a teljesítésigazolás megléte esetén -, átutalással teljesíti.**

2.3.A feladatellátási díjon felül az Átvevő a jelen szerződés ellátásával kapcsolatban **egyéb támogatásra, díjra, anyagi vagy egyéb juttatásra az Átadótól nem tarthat igényt.**

2.4. Amennyiben Átvevő neki felróható okból a szerződésben foglaltakat nem teljesíti, úgy a mulasztással érintett napokra szolgáltatási díjra nem jogosult, és a mulasztással érintett napokra eső szolgáltatási díjjal megegyező összegű kötbér fizetésre kötelezhető.

**2.5.Átadó előleget nem fizet**. Az ellenszolgáltatás teljesítésére a Ptk. 6:130. § (1)-(2) bekezdés az irányadók.

**2.6.** Átvevő tudomásul veszi, hogy az Egészségbiztosítási Alapból származó bevételét terhelő, annak mértékét meghaladó kötelezettségvállalása csak abban az esetben érvényes, ha ahhoz Átadó előzetesen hozzájárult.

**3.A szerződés időtartama**

A szerződés aláírásától, de legkorábban **2023. február 1. napjától** a járóbeteg szakellátás nem szakorvosi fizioterápia feladatellátáshoz szükséges végleges működési engedély megszerzése és a megkötött finanszírozási szerződés birtokában **2023. december 31. napjáig tartó határozott időre szól.**

**4. Átvevő területi ellátási kötelezettsége** a jelen megállapodással megszerzett járóbeteg nem szakorvosi szakellátás vonatkozásában – „az egészségügyi ellátórendszer fejlesztéséről” szóló 2006. évi CXXXII. törvény 5/A. § (7) bekezdése alapján- **változatlan marad**.

**5.** **Szakmai garanciák**

**5.1. Átvevő kijelenti**, hogy jelen szerződés 1.1. pontjában megjelölt **fizioterápia nem szakorvosi** **feladatot képes ellátni.** Átvevő vállalja, a feladat-ellátási kötelezettség címzettjeként az átvételt követően gondoskodik a járóbeteg nem szakorvosi szakellátás folyamatos és zökkenőmentes működtetéséről.

5.2. Átvevő felelősséggel tartozik a feladat szakmai tartalma és minősége és tekintetében is, ennek megfelelően rendszeresen **nyomon követi a szolgáltatás minőségét mérő mutatók alakulását** (ennek körében különösen a tízezer lakosra jutó szakmai mutatókat; járóbeteg szakellátás kapacitás kihasználtságát; szakmánként az egyes beavatkozásokra jutó percátlagokat; valamint a várólisták időbeli hosszának alakulását).

5.3. Az Átvevő nyilatkozik, az ellátás minőségének és színvonalának biztosítása céljából **minőségi indikátorokat képez**, **az ellátás minőségét és a szolgáltatási struktúra megfelelőségét maga is rendszeresen ellenőrzi.**

5.4. Átvevő **köteles a feladatellátásra vonatkozó mindenkori jogszabályokat, szabványokat, hatósági, szakhatósági és műszaki előírásokat betartani.**

5.5. Átvevő köteles jelen szerződésben szabályozott feladatellátás **tekintetében az Átadó részére évente beszámolni**, legkésőbb a tárgyévet követő év március 31. napjáig.

5.6 Átvevő kötelezettséget vállal arra, hogy az egészségügyi közszolgáltatásért felelős szerv ellátási kötelezettségébe tartozó közszolgáltatások közül a szerződésben meghatározott szolgáltatásokat folyamatosan, a jogszabályokban és az egészségügyi szakmai szabályokban előírtak betartásával, területi ellátási kötelezettséggel nyújtja. E kötelezettsége elmulasztásából eredő az Átvevő érdekkörében felmerülő kárért teljes felelősséggel tartozik.

5.7 Átvevő köteles a tulajdont és a szervezetet érintő bármely változásról az egészségügyi közszolgáltatásért felelő szervet haladéktalanul, de legkésőbb a változás bekövetkezésétől számított 8 napon belül, írásban tájékoztatni.

5.8. Átvevő kijelenti, hogy a feladatok ellátására jogosult és érvényes, orvosi tevékenység ellátására vonatkozó, **1.000.000 Ft/év, és minimum 500.000 Ft/káresemény összegű felelősségbiztosítással rendelkezik**. Vállalja továbbá, hogy ezen felelősségbiztosítást a szerződés időtartama alatt folyamatosan fenntartja.

1. **Vagyoni biztosíték és általános kérdések**

6.1. Felek megállapítják, hogy **jelen szerződéses konstrukcióban Átvevő vagyoni biztosíték adására köteles.** Átvevő **vállalja, hogy a vonatkozó jogszabályban meghatározott szabályoknak megfelelően és mértékben vagyoni biztosítékot ad.**

6.2. Felek vállalják, hogy a **működési alapdokumentumok** (különösen működési engedély; finanszírozási szerződés) **tekintetében együttműködnek a jelen szerződés alapján szükséges módosítások elvégzésében.**

6.3. **Átvevő vállalja**, hogy a **feladatellátás folyamatossága érdekében gondoskodik a működési engedély megszerzéséről**, illetve a **finanszírozási szerződés megkötéséről**, valamint a működés megkezdéséhez, illetve jogszerű feladatellátás fenntartásához **szükséges tőke és likviditás biztosításáról**. Átvevő köteles jelen szerződés megkötését követően **haladéktalanul, az illetékes egészségügyi hatóságtól működési engedélyt kérni**. Köteles továbbá a feladatellátás **teljes időtartama alatt jogerős és érvényes működési engedéllyel rendelkezni.**

6.4.Felek kinyilatkozzák, hogy a kapacitásbővítés/feladatfinanszírozás iránti kérelem/pályázat benyújtásában együttműködnek.

**6.5.** Átvevő vállalja, hogy **együttműködik a Tiszavasvári járóbeteg szakellátás szakorvosi feladatellátását biztosító feladatellátóval.**

1. **A tárgyi feltételek biztosításával kapcsolatos kérdések**

7.1.A feladat-ellátási kötelezettség átadásával egyidejűleg Átadó a feladatellátáshoz szükséges helyiségeket Átvevő részére ingyenes használatba adja, Tiszavasvári Város Önkormányzat Képviselő-testülete …/2022. (XII.15.) Kt. sz. **határozatában foglaltak alapján**.

7.2. Átadó kötelezettsége a járóbeteg szakellátás nem szakorvosi (fizioterápia) feladatellátásához szükséges a hatályos jogszabályban előírt tárgyi minimumfeltételeinek saját költségen történő biztosítása.

7.3.Átvevő köteles gondoskodni a feladatellátást szolgáló **ingó vagyon vonatkozó jogszabályok szerinti tárgyi minimum feltételeknek való megfelelőségéről**, ezen belül a **- saját és használatra átadott – eszközök pótlásáról, javításáról, karbantartásáról, felülvizsgálatáról saját költségén.**

7.4.Átvevő felelős minden olyan **kár megtérítéséért**, amelyet a szerződés tárgyát képező szolgáltatás végzése során Átadónak, vagy harmadik félnek okozott függetlenül attól, hogy a kárt harmadik fél az Átadóval szemben kívánja érvényesíteni.

1. **Munkavállalókkal kapcsolatos kérdések**

**Átvevő köteles a feladatellátáshoz szükséges, jogszabályban foglalt személyi minimumfeltételeket biztosítani**.

1. **Egészségügyi dokumentációval, adatkezeléssel kapcsolatos kérdések**

Felek nyilatkoznak, hogy az egészségügyi szolgáltatások teljesítése során keletkezett és a folyamatos szolgáltatáshoz szükséges egészségügyi dokumentációk és valamennyi adat átadás-átvételét az adatvédelemre vonatkozó szabályok figyelembevételével egymással kölcsönösen együttműködve lebonyolítják az alábbiak szerint:

- átadó vállalja, hogy a járóbeteg szakellátással kapcsolatosan átadandó egészségügyi és egyéb dokumentációról, és a dokumentumok tárolási helyéről-, és formájáról (elektronikus, nyomtatott, képi) összefoglaló jegyzéket készít,

- átvevő nyilatkozik, hogy az átvételre kerülő dokumentumok őrzéséről és kezeléséről az adatvédelemre vonatkozó mindenkori szabályok szerint gondoskodik.

**10. A szerződés felmondása**

10.1. Felek megállapodnak abban, hogy jelen szerződést **rendes felmondással nem lehet felmondani.**

10.2. Felek megállapodnak abban, hogy jelen szerződés **írásban, közös megegyezéssel** megszüntethető.

10.3. Jelen szerződést bármely fél **írásban, rendkívüli felmondással felmondhatja, az alábbi esetekben**:

**A másik fél bármilyen szerződésszegő magatartása esetén,** amennyiben a szerződésszegő fél az erre vonatkozó írásbeli felszólítás átvételét követő 8 napon belül nem tesz eleget a szerződésben foglalt kötelezettségének, a jogosult fél további 8 napon **belül írásban rendkívüli felmondással felmondhatja a szerződést**, **a felmondás közlését követő hónap utolsó napjával.**

10.4. Átadó a szerződést felmondhatja, vagy - a Ptk.-ban foglaltak szerint - a szerződéstől elállhat, ha:

* az Átvevő fizetésképtelenné válik, ellene csődeljárást (kivéve a Cstv. 11. § (2) bekezdés h) pontjában foglaltakat) vagy felszámolási eljárást kezdeményeznek, végelszámolását határozza el, felfüggeszti gazdasági tevékenységét, kifizetéseit beszünteti;
* az Átvevő vagyonában olyan jelentős változás következik be, amely az Átadó megítélése szerint a szerződésben vállalt kötelezettségek teljesítését veszélyezteti;
* az Átadó érdekeit veszélyeztető vagy a jó hírnevét sértő esemény következik be;
* az Átvevő ismételt felszólítás ellenére sem teljesíti Megrendelő utasításait;
* az Átvevő tevékenységét érintő szabálysértés vagy bűncselekmény miatt jogerős elmarasztaló határozatot hoznak.
* az Átvevő felelősségbiztosítása a szerződés hatálya alatt megszűnik, vagy az előírt mérték, vagy terjedelem alá csökken.
* az Átvevő a működéséhez szükséges engedélyek bármelyikét elveszíti.
* Átadó nem minősül átlátható szervezetnek.

**10.5.** Átvevőnek a szerződést az irányadó jogszabályokban foglalt rendelkezéseknek megfelelően kell teljesíteni.

10.6. Felmondás esetén Átvevő kártérítésre nem jogosult.

10.7.Szerződő Felek nem követnek el szerződésszegést, ha kötelezettségeik teljesítését ”vis maior” akadályozza meg, amely a szerződés aláírását követően következik be.

**12. Egyéb rendelkezések**

12.1..

12.1. Felek megállapodnak abban, hogy jelen szerződéssel kapcsolatban jognyilatkozat érvényesen kizárólag írásban tehető.

12.2. Szerződő felek a jelen szerződéssel kapcsolatos vitáikat békésen, egyeztetés útján kívánják rendezni. Jogvita esetére a szerződő felek értékhatártól függően kikötik és alávetik magukat a Nyíregyházi Járási Törvényszék kizárólagos illetékességének.

12.3. Átvevő képviselője büntetőjogi felelőssége tudatában nyilatkozik, hogy a társaság jogképes, bejegyzett adataiban változás nem történt, és a jelen szerződés aláírására teljes körű felhatalmazással rendelkezik.

12.4. A jelen Megállapodásban nem szabályozott kérdésekben a vonatkozó jogszabályok előírásait kell alkalmazni.

12.5. Átadó (a továbbiakban e pont alkalmazásában: Adatkezelő) tájékoztatja az átvevőt, hogy jelen jogügylet kapcsán az Európai Parlament és a Tanács 2016/679 Rendeletében (GDPR) és az információs önrendelkezési jogról és az információszabadságról szóló 2011. évi CXII. törvényben (Infotv.) foglalt adatvédelmi és adatkezelési szabályokat betartja, azoknak megfelelően jár el. Adatkezelő tájékoztatja az Átvevőt, hogy jelen szerződésben rögzített adataikat a vonatkozó jogszabályoknak megfelelően, a szerződéses jogviszonyból eredő jogi kötelezettség teljesítése érdekében kezeli. Ezen túlmenően tájékoztatja az Átvevőt, hogy a kapcsolattartásra szolgáló adataikkal kizárólag a kapcsolattartás céljából rendelkezik. Az adatok kizárólag jogszabályban és belső szabályzatban meghatározott irattárazási ideig tárolhatók. Az Átvevőnek joga van bármikor kérelmezni Adatkezelőtől a rá vonatkozó adatokhoz való hozzáférést, azok helyesbítését, törlését vagy kezelésének korlátozását, és tiltakozhatnak személyes adatainak kezelése ellen. Az Átvevő jelen szerződés aláírásával hozzájárul ahhoz, hogy a hivatkozott jogszabályok alapján Adatkezelő személyes adatait a fent említettek szerint kezelje.

12.8. Jelen szerződést Tiszavasvári Város Önkormányzata Képviselő-testülete …./2022. (XII.15.) Kt. számú határozatával hagyta jóvá.

12.9. Szerződő Felek kijelentik, hogy a jelen szerződésben foglaltakat elolvasták, megértették, és mint a szerződéses akaratuknak mindenben megfelelőt, jóváhagyólag saját kezűleg aláírták 8 eredeti példányban.

Tiszavasvári, 2022. ……………………

………………………… ………………………………

Átadó Átvevő

**Tiszavasvári Város Önkormányzata**

**képviseletében**

**Szőke Zoltán polgármester**

**Pénzügyi ellenjegyző**: …………………